A BIZOTTSÁG 2037/2005/EK RENDELETE
(2005. december 14.)
egy, a kokcidiosztatikumok csoportjába tartozó takarmány-adalékanyag engedélyezési feltételeinek módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 13. cikkének (3) bekezdésére,
mivel:
(1)
A lazalocid A-nátrium („Avatec 15 %”) felhasználása a 70/524/EGK tanácsi irányelv (2) értelmében bizonyos feltételek mellett engedélyezett. Az adalékanyagot jelenleg pulykákra a 2430/1999/EK bizottsági rendelet (3) tojástermelésre nevelt csirkékre és brojlercsirkékre pedig az 1455/2004/EK bizottsági rendelet (4) engedélyezi a „kokcidiosztatikumok” csoportjában. Az adalékanyagot az 1831/2003/EK rendelet 10. cikke alapján meglévő termékként bejelentették, és alkalmazandók rá az említett cikkben előírt ellenőrzések és eljárások.
(2)
Az érintett vállalat új, kiegészítő dokumentumokat nyújtott be, és kérte a jelenlegi vivőanyag módosítását.
(3)
Az 1831/2003/EK rendelet lehetővé teszi az adalékanyagok engedélyezésének módosítását az Európai Élelmiszerbiztonsági Hatóság (a továbbiakban: Hatóság) arról alkotott véleményét követően, hogy az engedélyezés továbbra is megfelel-e a rendeletben előírt feltételeknek.
(4)
A Bizottság felkérte a Hatóságot, hogy értékelje a 2430/1999/EK és 1455/2004/EK rendeletben foglalt engedélyezés módosítására irányuló kérelmet alátámasztó adatokat, és adjon tanácsot arra vonatkozóan, hogy a biztonság és a hatékonyság szempontjából milyen lehetséges káros hatások lépnek fel, ha a lazalocid A-nátriumot új vivőanyaggal használják. A kérelmet követően a Hatóság 2005. augusztus 26-án tette közzé véleményét a lazalocid A-nátrium takarmányokban való felhasználásáról.
(5)
A Hatóság véleménye szerint az új receptúra szerinti felhasználáshoz várhatóan sem az emberek, sem az állatok, sem a környezet biztonsága szempontjából nem társulnak új kockázatok vagy aggályok, és az új receptúra nem befolyásolja hátrányosan a lazalocid A-nátrium stabilitását.
(6)
Az állati eredetű élelmiszerekben található állatgyógyászati készítmények maximális maradékanyag-határértékeinek megállapítására szolgáló közösségi eljárás kialakításáról szóló, 1990. június 26-i 2377/90/EGK tanácsi rendelet (5) meghatároz maximális maradékanyag-határértéket a kérdéses anyagra.
(7)
A 2430/1999/EK és az 1455/2004/EK rendeletet ezért ennek megfelelően módosítani kell.
(8)
Az ebben a rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 2430/1999/EK rendelet I. mellékletében a lazalocid A-nátriumhoz (E 763) tartozó bejegyzés helyébe az e rendelet I. mellékletében megállapított szöveg lép.
2. cikk
Az 1455/2004/EK rendelet mellékletének helyébe e rendelet II. melléklete lép.
3. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. december 14-én.